
Betegtájékoztató: Információk a beteg számára
Lixim 70 mg gyógyszeres tapasz
Felnőtteknek

etofenamát
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei 7 napon belül nem enyhülnek, vagy éppen súlyosbodnak.

A betegtájékoztató tartalma:

1.
Milyen típusú gyógyszer a Lixim 70 mg gyógyszeres tapasz (a továbbiakban Lixim) és milyen betegségek esetén alkalmazható?

2.
Tudnivalók a Lixim alkalmazása előtt

3.
Hogyan kell alkalmazni a Lixim‑et?

4.
Lehetséges mellékhatások

5.
Hogyan kell a Lixim‑et tárolni?

6.
A csomagolás tartalma és egyéb információk

1.
Milyen típusú gyógyszer a Lixim és milyen betegségek esetén alkalmazható?
A gyógyszer hatóanyaga, az etofenamát az úgynevezett nem-szteroid gyulladásgátlók (NSAID‑ok) csoportjába tartozik, amelyek fájdalomcsillapító és gyulladáscsökkentő hatással rendelkeznek.

A Lixim az akut, komplikáció nélküli bokaficam következtében fellépő helyi fájdalom rövid távú kezelése javallott felnőtteknél.

Keresse fel kezelőorvosát, ha tünetei 7 napon belül nem enyhülnek, vagy éppen súlyosbodnak.

2.
Tudnivalók a Lixim alkalmazása előtt

Ne alkalmazza a Lixim‑et:

· ha allergiás az etofenamátra vagy a gyógyszer (6. pontban felsorolt) egyéb összetevőjére;
· ha allergiás valamely egyéb nem-szteroid gyulladásgátlóra (NSAID‑ok, fájdalom és gyulladás kezelésére használt gyógyszerek, pl. az acetilszalicilsav vagy az ibuprofén), ami asztma, nehézlégzés (bronhospazmus), orrfolyás, duzzanat vagy csalánkiütés formájában jelentkezhet;
· sérült bőrön (pl. horzsolás, vágás, égés, nyílt seb), fertőzött vagy gyulladt bőrterületen, nedvedző bórgyulladás vagy ekcéma esetén;

· ha a terhesség utolsó három hónapjában van (lásd “Terhesség, szoptatás és termékenység”);

· szemen, az ajkakon és nyálkahártyán.
Figyelmeztetések és óvintézkedések

Ha bőrkiütést tapasztal, azonnal távolítsa el a gyógyszeres tapaszt és hagyja abba a kezelést.

A nemkívánatos hatások előfordulásának minimalizálása érdekében ajánlott a tünetek kezeléséhez szükséges lehető legrövidebb ideig történő alkalmazás.

Ne alkalmazzon kötést a gyógyszeres tapasz rögzítésére.

Olyan betegeknél, akiknek a kórelőzményében tüdőasztma vagy allergia szerepel nehézlégzés (hörgőgörcs) alakulhat ki.

A kezelés során és a tapasz levételét követő két hétben a fényérzékenység kockázatának csökkentése érdekében ne tegye ki a kezelt bőrterületet a közvetlen napfény vagy szolárium hatásának.

A tapasz nagy bőrfelületen történő használata (azaz egynél több tapasz alkalmazása – lásd 3. pont) és hosszabb ideig történő alkalmazása esetén nem zárható ki a szisztémás (egy egész szervet, szervrendszert vagy az egész szervezetet érintő) mellékhatások kialakulása.
Bár a szisztémás (egy egész szervet, szervrendszert vagy az egész szervezetet érintő) hatások várhatóan minimálisak, a gyógyszeres tapaszt óvatosan kell alkalmazni az alábbi esetekben:

· vese-, szív- vagy májbetegségek
· emésztőrendszeri fekély, bélgyulladás vagy vérzésre való hajlam.
A nem-szteroid gyulladásgátlókat (NSAID‑ok) óvatosan kell alkalmazni, ha Ön időskorú, mivel hajlamosabb lehet a mellékhatásokra.
Ne használjon más etofenamát-tartalmú gyógyszert vagy egyéb nem-szteroid gyulladásgátlókat (NSAID‑ok) sem külsőleg (a bőrön) sem belsőleg.
Gyermekek és serdülők

A Lixim nem alkalmazható gyermekeknél és 18 évesnél fiatalabb serdülőknél, mivel ennek a gyógyszernek a biztonságosságát és hatásosságát nem igazolták ebben a korcsoportban.

Egyéb gyógyszerek és Lixim
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Amennyiben a Lixim‑et helyesen alkalmazzák csak kis mennyiségű etofenamát szívódik fel a szervezetbe és más gyógyszerekkel való kölcsönhatás nem valószínű.

Terhesség, szoptatás és termékenység

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Ezt a gyógyszert nem szabad alkalmazni a terhesség harmadik trimeszterében (utolsó három hónapjában).

A terhesség első és második trimeszterében a gyógyszert csak orvosi javaslatra alkalmazza.

Az etofenamát bomlásterméke, a flufenaminsav kis mennyiségben átjut az emberi anyatejbe. Ha azonban kezelőorvosa úgy ítéli meg, hogy szükséges, a Lixim rövid távú alkalmazása szoptatás alatt is lehetséges. Ha a szoptatás alatt alkalmazza, a Lixim nem alkalmazható a szoptató anya mellén, vagy máshol nagy bőrfelületen, illetve hosszabb ideig.
A készítmény hatásai a gépjárművezetéshez és a gépek kezeléséhez szükséges képességekre

A Lixim nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

3.
Hogyan kell alkalmazni a Lixim‑et?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A készítmény ajánlott adagja:
Felnőttek és idősek:

Alkalmazzon 12 óránként egy (1) tapaszt (összesen naponta 2 tapaszt) legfeljebb 7 napig.

Egyszerre csak egy tapasz alkalmazható.

Ne lépje túl a javasolt adagot.
Az alkalmazás módja
Testfelszíni alkalmazásra.

Csak ép, nem fertőzött bőrfelületen alkalmazza a tapaszt.

Hogyan kell alkalmazni a tapaszt?
A tapaszt száraz bőrfelületre gyűrődés nélkül kell felragasztani. Ha az alkalmazás helye izzadt, vagy nagyon szőrős, az csökkentheti a tapadást.

Először távolítsa el a tapaszról a védőfólia középső részét (A) és nyomja a tapaszt közvetlenül a bőrre.

Ne érintse meg az ujjaival a tapasz ragasztós oldalát.

Egyik kezével tartsa a tapaszt (A), másik kezével pedig távolítsa el a védőfólia (B) részét úgy, hogy kifelé hajtja a tapaszt, miközben lehúzza a védőfólia (B) részét (lásd nyíl). A védőfólia eltávolítása közben nyomja a tapaszt a bőrére.

Távolítsa el a védőfólia (C) részét, ugyanúgy, mint a (B) részt. Nyomja a tapaszt a bőrére.

A megfelelő tapadás biztosítása érdekében a felhelyezett tapaszt legalább 30 másodpercig a bőrre kell nyomni.

Minden tapasz alkalmazása után gondosan zárja le a tasakot a húzózárral.
Az alkalmazás időtartama
Csak rövid távú alkalmazásra.

A Lixim‑et a tünetek kezeléséhez szükséges lehető legrövidebb ideig kell alkalmazni.

A tapasz nem alkalmazható 7 napnál hosszabb ideig. Keresse fel kezelőorvosát, ha tünetei ezalatt nem enyhülnek, vagy éppen súlyosbodnak.

Az alkalmazás ajánlott időtartamát nem szabad túllépni.
Ha az előírtnál több Lixim‑et alkalmazott
Túladagolás esetén vagy ha véletlenül gyermek alkalmazta a gyógyszert azonnal forduljon orvoshoz.
Ha elfelejtette alkalmazni a Lixim‑et
Ne alkalmazzon kétszeres adagot a kihagyott tapasz pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a gyógyszer alkalmazását, és azonnal forduljon, ha a következőket észleli:

· allergiás reakció jelei, például asztma, megmagyarázhatatlan zihálás vagy légszomj, viszketés, orrfolyás vagy bőrkiütés;
· túlérzékenységi és bőrreakciók jelei, mint például bőrpír, duzzanat, hámlás, hólyagosodás, pikkelyesedés vagy a bőr fekélyesedése.
Az alábbi mellékhatásokat tapasztalhatja:
Nem gyakori (100 betegből legfeljebb 1‑et érinthet):
Bőrgyulladás (dermatitisz), például bőrpír, viszketés, égő érzés, bőrkiütés beleértve a hólyagos vagy gennyes kiütést vagy csalánkiütés.
Ritka (1000 betegből legfeljebb 1‑et érinthet):
Túlérzékenységi reakciók, helyi allergiás reakciók (kontakt dermatitisz).
Nagyon ritka (10 000 betegből legfeljebb 1‑et érinthet):
Bőrduzzanat.

Nem ismert (a gyakoriság a rendelkezésre álló adatokból nem állapítható meg):

Fényérzékenység (fotoszenzitivitás).
A tapasz nagy bőrfelületen történő használata (azaz egynél több tapasz alkalmazása – lásd 3. pont) és hosszabb ideig történő alkalmazása esetén nő a mellékhatások kialakulásának kockázata.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Lixim‑et tárolni?

A gyógyszer gyermekektől elzárva tartandó!

A tasakon és a dobozon feltüntetett lejárati idő után ne alkalmazza ezt a gyógyszert. A lejárati idő az adott hónap utolsó napjára vonatkozik.
Legfeljebb 30 °C‑on tárolandó.
Az elhasznált tapaszt félbe kell hajtani úgy, hogy a tapadó felszínek befelé nézzenek és biztonságosan kell megsemmisíteni.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk

Mit tartalmaz a Lixim?
· A készítmény hatóanyaga: az etofenamát.
Egy gyógyszeres tapasz 70 mg etofenamátot tartalmaz.

· Egyéb összetevők:
Ragasztó téteg

Trimetilszililezett poliszilikát alfa-hidro-omega-hidroxipoli(dimetil-sziloxán) polikondenzátum dimetikonnal, makrogol 400, finomított olíva olaj
Hátlap

Bi-elasztikus poliészter szövet.
Védőfólia

Fluoropolimer bevonatú poliészter film.
Milyen a Lixim külleme és mit tartalmaz a csomagolás?
Fehér szövetből készült 10 × 14 cm méretű gyógyszeres tapasz, színtelen öntapadó réteggel, eltávolítható védőfóliával.

A Lixim lezárt tasakokat tartalmazó dobozokban kerül forgalomba. A tasakok 2 db, 5 db vagy 7 db tapaszt tartalmaznak. Az egyes tapaszok kivétele után a tasak húzózárral visszazárható.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Drossapharm Arzneimittel Handelsgesellschaft mbH

Wallbrunnstrasse 24

79539 Lörrach

Németország

Gyártó

mikle-pharm GmbH
Sandgasse 17
76829 Landau
Németország

OGYI-T-23568/01 
2×
OGYI-T-23568/02 
5×
OGYI-T-23568/03 
7×
Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria/Németország: Lixim 70 mg wirkstoffhaltiges Pflaster

Belgium: Lixim 70 mg emplâtre médicamenteux / Lixim70 mg wirkstoffhaltiges Pflaster / Lixim 70 mg pleister

Spanyolország: Flogopatch 70 mg apósito adhesivo medicamentoso

Magyarország: Lixim 70 mg gyógyszeres tapasz

Olaszország: Dorsiflex

Lengyelország: Lixim

Portugália: Fixplast 70 mg emplastro medicamentoso

A betegtájékoztató legutóbbi felülvizsgálatának dátuma: 2022. október.

